HMPRO มองยาวน่าซื้อ
นักวิเคราะห์ปรับวิธีคำนวณราคาหุ้นบริษัท โฮม โปรดักส์ เซ็นเตอร์ (HMPRO) เป็นวิธีส่วนลดกระแสเงินสดแทนสัดส่วนราคาต่อกำไร (พี/อี) เพื่อสะท้อนกำไรระยะยาวจากการลงทุน และคงแนะนำ &#8220;ซื้อ&#8221; ภายหลังกำไรปี 2555 ออกมาด้วยมุมมองเชิงบวกต่อแผนการเปิดสาขาใหม่ไม่น้อยกว่า 8 แห่ง
28 ก.พ. 2556

นักวิเคราะห์ปรับวิธีคำนวณราคาหุ้นบริษัท โฮม โปรดักส์ เซ็นเตอร์ (HMPRO) เป็นวิธีส่วนลดกระแสเงินสดแทนสัดส่วนราคาต่อกำไร (พี/อี) เพื่อสะท้อนกำไรระยะยาวจากการลงทุน และคงแนะนำ “ซื้อ” ภายหลังกำไรปี 2555 ออกมาด้วยมุมมองเชิงบวกต่อแผนการเปิดสาขาใหม่ไม่น้อยกว่า 8 แห่ง 
นักวิเคราะห์บริษัทหลักทรัพย์ (บล.) กรุงศรี เชื่อว่า HMPRO ได้รับผลดีจากแนวโน้มขาขึ้นของความต้องการต่อการปรับปรุงที่อยู่อาศัยในประเทศไทย รวมถึงการลงทุนในมาเลเซีย และการเข้าสู่ธุรกิจจำหน่ายอุปกรณ์ก่อสร้าง 
ทั้งนี้ คาดว่ากำไรสุทธิปี 2556 จะเติบโตต่อเนื่อง 30% จากปี 2555 เป็น 3,490 ล้านบาท จากการขยายสาขา ความต้องการต่ออุปกรณ์ตกแต่งบ้านที่เติบโตตามธุรกิจที่อยู่อาศัย และอัตราภาษีลดลงจาก 23% เป็น 20% ส่วนปี 2557 คาดกำไรจะเติบโต 16% จากปี 2556 เป็น 4,060 ล้านบาท 
ดังนั้น ยังคงคำแนะนำ “ซื้อ” ปรับเพิ่มมูลค่าพื้นฐานปี 2556 เป็น 17.70 บาท จาก 16.20 บาท โดยเปลี่ยนวิธีการประเมินมูลค่าเป็นส่วนลดกระแสเงินสด เพื่อสะท้อนผลได้ระยะยาวจากการขยายธุรกิจเชิงรุกทั้งในประเทศและมาเลเซีย ทั้งนี้มูลค่าพื้นฐานใหม่คิดเป็นพี/อี 35 เท่า เคียงค่าเฉลี่ยย้อนหลังของหุ้น 5 ปี และมองว่า HMPRO ควรซื้อขายที่พรีเมียมจากการเติบโตของกำไรที่โดดเด่น และโอกาสการเติบโตในอนาคตหากรวมธุรกิจเมกา โฮม 
นักวิเคราะห์ บล.เอเซีย พลัส คงคำแนะนำซื้อเช่นกัน เพราะเชื่อว่าสาขามาเลเซียเปิดแน่ในปี 2557 และเชื่อว่าในระยะยาวยังมีความเป็นไปได้สูงที่จะใช้แบรนด์ Mega Home ต่อยอดเปิดสาขาในประเทศเพื่อนบ้าน แต่เชื่อว่า Mega Home ยังไม่ส่งผลบวกต่อประมาณการกำไรในช่วงปี 2556 และ 2557 อย่างมีนัยสำคัญ เนื่องจากเป็นสาขาอยู่ในช่วงเริ่มต้น และยังเป็นช่วงยังอยู่ในจุดคุ้มทุนเท่านั้น 
ฝ่ายวิจัย บล.เอเซีย พลัส คงประมาณการกำไรสุทธิปี 2556–2557 แต่ปรับประมาณการกำไรปี 2558-2560 ขึ้นราว 10% เพื่อสะท้อนผลกำไรที่เริ่มชัดเจนขึ้นของรูปแบบใหม่